《次莫少虚韵》
宋代·郭印

富贵等劳生，不如行乐耳。
遑遑观一世，荣辱随偾起。
幽寻苦无暇，佳处谁屈指。
春归呼我游，邂逅佳公子。
莫侯江南秀，幽香发蕙茝。
诗诗更清激，虢虢寒流驶。
锦屏有蒲郎，冰壶清彻底。
便腹久空洞，了不见嗔喜。
岁晚得二友，追随当行李。
五湖三江宽，亦不遗洲沚。
偶来泛扁舟，朱墨推案几。
徜徉一水间，便欲寄残龄。
追观少年心，寂寞已灰死。
穷通岂无命，流坎听行止。
岷山行筑室，计决吾往矣。
斗酒相往还，素约自今始。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。